王教授將考試它州偶得五字送之
作者：韓淲
朝代：宋

paragraphs: 常年寡游從，所值必名勝。
歷談或忘言，分袂每敗興。
旁觀固多賢，此唱彼不應。
十手競譏笑，薰蕕亦其稱。
豈謂落市朝，失馬同墮甑。
棲遲理舊廬，竹几得深凭。
君侯意有餘，能來步幽磴。
譬如須陀洹，果位當自證。
可無一言要，開我所愚懜。
相看檄司文，何由駐征鐙。
無酒信云乏，有酒又若剩。
積雨凉氣新，老病眼空瞪。